《初伏大雨戏呈无咎四首》
宋代·邓忠臣

神龟不识烹鱼釜，生潜深渊长黄土。
谁令误落鱼网中，白书冥冥作雷雨。
嗟予蟠然别旧隐，空岩无人滴钟乳。
松菊满山胡不归，愿同妻子忍攻苦。
长歌漫漫何时旦，起坐中夜私自语。
茅茨十九漏如渑，谁知华堂醉歌舞。
山中吾庐归去来，峰插翠玉朝南户。
注目操刀必割时，尸祝何烦越尊俎。

作者简介：宋潭州长沙人，字谨思，号玉池先生。神宗熙宁三年进士。为大理丞，以献诗赋擢正字，迁考功郎。以坐元祐党废，出守彭门，改汝海，以宫祠罢归。有《玉池集》。